[Scurt istoric](http://www.ctdanubiana.ro/istoric.php)

* 1951 - in cadrul Fabricii de Zahar Roman erau organizate cursuri de calificare pentru muncitori
* 1956 - se infiinteaza Scoala Profesionala de Industrie Alimentara Roman, cu o durata de 3 ani, scoala care pregatea muncitori calificati pentru majoritatea ramurilor Industriei Alimentare din intreaga tara.
* 1974 - Scoala Profesionala s-a transformat in Liceul de Industrie Alimentara Roman,
* In 1975 se da in folosinta noul local al scolii, cantina si sala de sport
* In 1977 schimbarea denumirii scolii in Liceul Industrial nr. 4 Roman
* 1990 - transformarea liceului in Grupul Scolar Industrial de Industrie Alimentara Roman, cuprinzand 44 de clase
* 2002 sub noua denumire Grupul Scolar Danubiana Roman scolarizeaza elevi din toate nivelurile invatamantului preuniversitar: gradinita, scoala primara, gimnaziu, liceu zi, seral si cu frecventa redusa, invatamant profesional si postliceala
* Din 2004 scoala accede la un nou statut, acela de Colegiul Tehnic,,Danubiana" Roman
* 2011 Colegiul Tehnic ,,Danubiana" a inglobat si Scoala generala Costache Negri Roman

Colegiul Tehnic „Danubiana” – Școală Europeană

Instituția de învățământ care astăzi se numeşte Colegiul Tehnic „Danubiana” s-a născut din necesitatea pregătirii de personal calificat pentru cea mai mare fabrică de zahăr din ţară, de atunci, înfiinţată la Roman, la începutul secolului XX, de belgieni. La începutul anilor ’50, Fabrica de zahăr „Ilie Pintilie” din Roman ocupa locul principal în industria zonei şi constituia un important punct de atracţie pentru cei ce doreau un loc de muncă. Necesitatea existenţei unor lucrători specializaţi în industria zahărului şi lipsa şcolilor de profil au determinat conducerea fabricii să organizeze, cu avizul Ministerului Învăţământului şi Ministerului Industriei Bunurilor de Larg Consum, începând cu 1951, primele cursuri de calificare a muncitorilor. Lua naştere, astfel, Școala de Calificare Profesională, care îşi desfăşura activitatea în incinta şi sub patronajul Fabricii de zahăr „Ilie Pintilie” Roman.

În 1956, se înfiinţează Școala Profesională de Ucenici pentru Industria Alimentară, aflată sub patronajul fabricii şi care avea misiunea de a pregăti lucrători specializaţi pentru fabrici de zahăr, spirt şi bere, morărit şi panificaţie, industrializarea laptelui, a cărnii sau pentru fabrici de tutun din întreaga ţară. Școala şi-a început funcţionarea în incinta Fabricii de Zahăr, în clădirea unde se desfăşuraseră, anterior, cursurile de calificare, iar elevii efectuau instruirea practică în atelierele întreprinderii.

Realizările elevilor, buna pregătire profesională a absolvenţilor, pasiunea şi dăruirea cadrelor didactice şi-au pus amprenta asupra evoluţiei ulterioare a şcolii, determinând transformarea ei în liceu. Născut nu atât dintr-o directivă a anilor ‘70, cât, mai ales, din dorinţa şi determinarea unor oameni cu vocaţie de pedagogi vizionari, începând cu anul şcolar 1974 – 1975, Școala Profesională de Ucenici pentru Industrie Alimentară Roman se transformă, conform Hotărârii Consiliului de Miniştri nr. 354 din 5 aprilie 1974, în Liceul de Industrie Alimentară Roman. Demersurile pentru înfiinţarea liceului aparţineau directorului Paul Murdzek – cel care, încă de la începutul activităţii sale didactice, a urmărit schimbarea statutului şcolii – şi a inginerului Vasile Platon.

15 septembrie 1975 reprezintă o dată importantă în istoria şcolii, atunci fiind date în folosinţă noul local al şcolii, o sală de gimnastică şi o cantină cu o capacitate de 150 locuri. Școala a crescut în anii care au urmat şi, ca urmare a activităţii dedicate a profesorilor şi a rezultatelor obţinute de elevi, la 15 septembrie 2004 primeşte statutul de colegiu.

Aflat într-un continuu proces de extindere, modernizare şi racordare la valorile europene, Colegiul Tehnic „Danubiana” Roman a dobândit, în 2014, statutul de „Școală Europeană”, ca o recunoaştere a rezultatelor obţinute prin derularea de programe şi proiecte de cooperare europeană. Distincția de „Școală Europeană” a fost acordată din nou colegiului romașcan și în acest an, de către Ministerul Educației.

„Școala noastră există din 1956, inițial a fost școală profesională de industrie alimentară, care a apărut în incinta Fabricii de zahăr, iar ulterior, din 1974, am devenit liceu de industrie alimentară, care în timp a evoluat frumos și am continuat să ne păstrăm tradiția din domeniu. Bineînțeles, am îmbunătățit oferta educațională și cu specializări noi, în alimentație publică, servicii, mecanică, textile, ceea ce se cere pe piața muncii. Am încercat întotdeauna să adaptăm oferta noastră la cerințele pieței muncii, pentru că această piață a muncii în domeniul în care noi oferim specializări – alimentație publică, în special, și servicii -, se dezvoltă foarte mult în zonă. De regulă, partenerii noștri ne cer specialiști, asta înseamnă că întotdeauna am avut o relație de colaborare și parteneriat astfel încât instruirea practică să o asigurăm la agentul economic, să corespundă cerințelor lui. Inclusiv prin proiectele europene pe care le derulăm, încercăm să venim cu ceva nou, creativ, astfel încât elevii noștri să devină pregătiți pentru piața muncii”